http://www.thaigov.go.th

 วันนี้ (22 มีนาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
|  **กฎหมาย** |

 1. เรื่อง ร่างพระราชบัญญัติธนาคารแห่งประเทศไทย (ฉบับที่ ..) พ.ศ. ....

 2. เรื่อง การปรับปรุงแก้ไขพระราชบัญญัติธนาคารออมสิน พ.ศ. 2489 และที่แก้ไขเพิ่มเติม

 3. เรื่อง การขอความเห็นชอบร่างพระราชบัญญัติคุ้มครองการดำเนินงานขององค์การ โทรคมนาคมทางดาวเทียมระหว่างประเทศ (ฉบับที่ ..) พ.ศ. .... และการแก้ไข มาตรา 12 ของข้อแก้ไขความตกลงเกี่ยวกับองค์การโทรคมนาคมทางดาวเทียม ระหว่างประเทศ

 4. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... ตามมาตรการภาษีเพื่อส่งเสริมและสนับสนุน การบริจาคให้แก่งานวัฒนธรรมและพัฒนาการเรียนรู้

 5. เรื่อง ร่างกฎกระทรวงว่าด้วยการขออนุญาต การออกใบอนุญาต การต่ออายุใบอนุญาต และการออกใบแทนใบอนุญาตนำเข้าอาหารสัตว์ควบคุมเฉพาะ พ.ศ. ….

 6. เรื่อง ร่างกฎกระทรวงเพิกถอนป่าสงวนแห่งชาติป่าแม่จาง (ตอนขุน) บางส่วน ในท้องที่ ตำบลนาสัก อำเภอแม่เมาะ จังหวัดลำปาง พ.ศ. .... และร่างกฎกระทรวงเพิกถอน ป่าสงวนแห่งชาติ ป่าแม่จาง บางส่วน ในท้องที่ตำบลแม่เมาะ อำเภอแม่เมาะ จังหวัดลำปาง พ.ศ. .... จำนวน 2 ฉบับ

 7. เรื่อง ร่างกฎกระทรวงและร่างระเบียบสำนักนายกรัฐมนตรีออกตามความในกฎหมาย

 ว่าด้วยการป้องกันและปราบปรามการฟอกเงิน

|  |
| --- |
| **เศรษฐกิจ – สังคม** |

 **8. เรื่อง โครงการบ้านประชารัฐ**

 **9. เรื่อง โครงการเงินอุดหนุนเพื่อการเลี้ยงดูเด็กแรกเกิด**

 **10. เรื่อง โครงการฝึกอบรมหลักสูตรกำนัน ผู้ใหญ่บ้าน**

 **11. เรื่อง หลักเกณฑ์และวิธีการเยียวยาให้แก่ข้าราชการทหาร และข้าราชการตำรวจผู้ได้รับ ผลกระทบจากความเหลื่อมล้ำของอัตราเงินเดือน**

 **12. เรื่อง แผนพัฒนาระบบสถาบันการเงิน ระยะที่ 3 (ปี 2559-2563)**

|  |
| --- |
| **ต่างประเทศ** |

 13. เรื่อง การรับรองร่างแถลงการณ์ของการประชุมระดับผู้นำว่าด้วยความมั่นคงทาง นิวเคลียร์ ครั้งที่ 4 ณ กรุงวอชิงตัน ประเทศสหรัฐอเมริกา ระหว่างวันที่

 31 มีนาคม – 1 เมษายน 2559

 14. เรื่อง ท่าที่ไทยสำหรับการประชุมคณะกรรมการร่วมทางการค้า (JTC) ไทย – อิรัก

 ครั้งที่ 4

 15. เรื่อง การให้สัตยาบันพิธีสารว่าด้วยกรอบกฎหมายเพื่อดำเนินการเชื่อมโยงข้อมูล อิเล็กทรอนิกส์ ณ จุดเดียวของอาเซียน

 16. เรื่อง รายงานผลเจรจาการบินระหว่างไทย-สาธารณรัฐเกาหลี

 17. เรื่อง รายงานผลการเจรจาการบินระหว่างไทย-สเปน

 18. เรื่อง การขออนุมัติเปิดสถานเอกอัครราชทูตสาธารณรัฐอิสลามแกมเบียประจำ

 ประเทศไทย (กระทรวงการต่างประเทศ)

|  |
| --- |
|  **แต่งตั้ง** |

 19. เรื่อง การปรับปรุงองค์ประกอบคณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ)

 20. เรื่อง รัฐบาลสาธารณรัฐฟินแลนด์เสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

 21. เรื่อง การมอบหมายและมอบอำนาจให้รองนายกรัฐมนตรี ปฏิบัติหน้าที่ประธาน กรรมการในคณะกรรมการตามระเบียบสำนักนายกรัฐมนตรี (เพิ่มเติม)

 22. เรื่อง การแต่งตั้งข้าราชการให้ดำรงตำแหน่งรองเลขาธิการ ก.พ. (สำนักนายกรัฐมนตรี)

 23. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวง ทรัพยากรธรรมชาติและสิ่งแวดล้อม)

 24. เรื่อง แต่งตั้งกรรมการผู้ทรงคุณวุฒิในคณะกรรมการพิจารณาชดเชยค่าภาษีอากรสินค้า ส่งออกที่ผลิตในราชอาณาจักร

 25. เรื่อง การแต่งตั้งประธานกรรมการในคณะกรรมการกำกับหลักทรัพย์และ

 ตลาดหลักทรัพย์

 26. เรื่อง การแต่งตั้งกรรมการผู้ทรงคุณวุฒิในคณะกรรมการกำกับคลังสินค้า ไซโล และ

 ห้องเย็น

 27. เรื่อง แต่งตั้งกรรมการบริหารกองทุนตามพระราชบัญญัติอ้อยและน้ำตาลทราย

 พ.ศ. 2527

 28. เรื่อง การแต่งตั้งข้าราชการการเมือง ตำแหน่ง เลขานุการรัฐมนตรีว่าการ

 กระทรวงแรงงาน (กระทรวงแรงงาน)

 29. เรื่อง แต่งตั้งกรรมการผู้ช่วยรัฐมนตรี

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติธนาคารแห่งประเทศไทย (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติธนาคารแห่งประเทศไทย (ฉบับที่ ..) พ.ศ. .... ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ** เป็นการแก้ไขเพิ่มเติมร่างพระราชบัญญัติธนาคารแห่งประเทศไทย (ฉบับที่ ..) พ.ศ. .... มีหลักการและเหตุผล คือเพื่อขยายขอบเขตการบริหารจัดการสินทรัพย์ของธนาคารแห่งประเทศไทย (ธปท.) โดยให้ ธปท. สามารถลงทุนในตราสารทุนต่างประเทศที่ออกโดยนิติบุคคลต่างประเทศได้และเป็นไปตามหลักเกณฑ์ที่คณะกรรมการ ธปท. กำหนด โดยแก้ไขเพิ่มเติมมาตรา 9 (2) และมาตรา 36 ของ พระราชบัญญัติ ธปท.

**2. เรื่อง การปรับปรุงแก้ไขพระราชบัญญัติธนาคารออมสิน พ.ศ. 2489 และที่แก้ไขเพิ่มเติม**

 คณะรัฐมนตรีมีมติอนุมัติหลักการร่างพระราชบัญญัติธนาคารออมสิน พ.ศ. 2489 และที่แก้ไขเพิ่มเติม ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างดังกล่าว** เป็นการแก้ไขเพิ่มเติมอำนาจหน้าที่ของคณะกรรมการธนาคารออมสินให้เป็นผู้กำหนดวงเงินจ่ายเป็นค่าใช้จ่ายในการธนาคารออมสิน ประกาศงบดุลซึ่งสำนักงานการตรวจเงินแผ่นดินได้รับรองแล้วและประกาศฐานะการเงินโดยย่อของธนาคารออมสินประจำไตรมาสภายในหกเดือนต้นของปีถัดไป ประกาศรายงานประจำปีว่าด้วยธุรกิจซึ่งธนาคารออมสินได้จัดทำในระหว่างปี จำนวนผู้ฝาก จำนวนเงินฝาก จำนวนเงินดอกเบี้ยที่จ่ายผลประโยชน์ที่ได้มาจากเงินทุนและอื่น ๆ และให้ธนาคารออมสินสามารถได้รับจัดสรรเงินจากกองทุนพัฒนาระบบสถาบันการเงินเฉพาะกิจหรือจากแหล่งอื่นได้

**3. เรื่อง การขอความเห็นชอบร่างพระราชบัญญัติคุ้มครองการดำเนินงานขององค์การโทรคมนาคมทางดาวเทียมระหว่างประเทศ (ฉบับที่ ..) พ.ศ. .... และการแก้ไขมาตรา 12 ของข้อแก้ไขความตกลงเกี่ยวกับองค์การโทรคมนาคมทางดาวเทียมระหว่างประเทศ**

 คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสาร (ทก.) เสนอดังนี้

 1. เห็นชอบร่างพระราชบัญญัติคุ้มครองการดำเนินงานขององค์การโทรคมนาคมทางดาวเทียมระหว่างประเทศ (ฉบับที่ ..) พ.ศ. .... และการแก้ไขมาตรา 12 ของข้อแก้ไขความตกลงเกี่ยวกับองค์การโทรคมนาคมทางดาวเทียมระหว่างประเทศ ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 2. เห็นชอบการแก้ไขมาตรา 12 (c) (ii) ของข้อแก้ไขความตกลงว่าด้วยองค์การโทรคมนาคมทางดาวเทียมระหว่างประเทศ และให้กระทรวงการต่างประเทศดำเนินการแจ้งเรื่องการยอมรับในข้อแก้ไขความตกลงฯ ให้ผู้เก็บรักษากรรมสารทราบต่อไป

 1. **ร่างพระราชบัญญัติฯ** มีสาระสำคัญ คือ กำหนดให้องค์การ ทรัพย์สินและบรรณสารขององค์การ ผู้แทนของภาคีองค์การ และเจ้าหน้าที่ขององค์การได้รับเอกสิทธิ์ สิทธิยกเว้น และความคุ้มกันในระหว่างที่ปฏิบัติหน้าที่ในประเทศไทยหรือเข้ามาในประเทศไทยเพื่อปฏิบัติหน้าที่หรือในการปฏิบัติภารกิจเกี่ยวกับองค์การตามที่ระบุไว้ในพิธีสารว่าด้วยสิทธิ์สิทธิยกเว้น และความคุ้มกันขององค์การโทรคมนาคมทางดาวเทียมระหว่างประเทศซึ่งทำ ณ กรุงวอชิงตัน เมื่อวันที่ 19 พฤษภาคม พ.ศ. 2521

 2. **การแก้ไขมาตรา 12 (c) (ii)**มีสาระสำคัญคือ จะมีผลคุ้มครองมรดกร่วมของประเทศภาคีสมาชิก ในกรณีที่บริษัท Intelsat, Ltd. ซึ่งเป็นบริษัทเอกชนจากการปรับโครงสร้าง INTELSAT และได้รับใบอนุญาตใช้คลื่นความถี่ ยกเลิกการใช้งานในตำแหน่งวงโคจรดังกล่าว และการใช้ตำแหน่งวงโคจรนอกเหนือจากวัตถุประสงค์ที่ได้กำหนดในอนุสัญญา ITSO รวมทั้งการล้มละลาย ทั้งนี้ เพื่อให้มั่นใจว่าการดำเนินงานของ ITSO จะบรรลุหลักการเบื้องต้น ซึ่งได้แก่ การคงไว้ซึ่งการเชื่อมโยงและครอบคลุมทั่วโลก การให้บริการแก่ลูกค้าซึ่งไม่มีทางเลือกอื่น และการจัดให้มีการเข้าถึงระบบของบริษัทโดยไม่เลือกปฏิบัติ

4. **เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามมาตรการภาษีเพื่อส่งเสริมและสนับสนุนการบริจาคให้แก่งานวัฒนธรรมและพัฒนาการเรียนรู้**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ .. ) พ.ศ. .... ตามมาตรการภาษีเพื่อส่งเสริมและสนับสนุนการบริจาคให้แก่งานวัฒนธรรมและพัฒนาการเรียนรู้ ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจราณา แล้วดำเนินการต่อไปได้

**สาระสำคัญของร่างพระราชกฤษฎีกา**

 1. กำหนดให้บุคคลธรรมดาที่บริจาคเงินให้แก่กองทุนพัฒนาสื่อปลอดภัยและสร้างสรรค์ กองทุนส่งเสริมงานวัฒนธรรม กองทุนส่งเสริมศิลปะร่วมสมัย กองทุนส่งเสริมงานจดหมายเหตุ และกองทุนโบราณคดี สามารถหักเป็นค่าลดหย่อนได้ 2 เท่า ของจำนวนเงินที่จ่ายจริงแต่เมื่อรวมกับค่าใช้จ่ายเพื่อสนับสนุนการศึกษาตามโครงการที่กระทรวงศึกษาธิการ (ศธ.) ให้ความเห็นชอบแล้ว ต้องไม่เกินร้อยละ 10 ของเงินได้พึงประเมินหลังจากหักค่าใช้จ่ายและค่าลดหย่อนอื่น ๆ แล้ว

 2. กำหนดให้บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่กองทุนพัฒนาสื่อปลอดภัยและสร้างสรรค์ กองทุนส่งเสริมงานวัฒนธรรม กองทุนส่งเสริมศิลปะร่วมสมัย กองทุนส่งเสริมงานจดหมายเหตุ และกองทุนโบราณคดี สามารถหักเป็นรายจ่ายได้ 2 เท่าของจำนวนที่บริจาค แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาตามโครงการที่ ศธ. ให้ความเห็นชอบ และรายจ่ายในการจัดสร้างและบำรุงรักษาสนามเด็กเล่นสวนสาธารณะ หรือสนามกีฬาของราชการ หรือของเอกชนที่เปิดให้ใช้เป็นการทั่วไปโดยไม่เก็บค่าบริการใด ๆ แล้ว ต้องไม่เกินร้อยละ 10 ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร

5. **เรื่อง ร่างกฎกระทรวงว่าด้วยการขออนุญาต การออกใบอนุญาต การต่ออายุใบอนุญาต และการออกใบแทนใบอนุญาตนำเข้าอาหารสัตว์ควบคุมเฉพาะ พ.ศ. ….**

คณะรัฐมนตรีมีมติอนุมัติหลักการร่างกฎกระทรวงว่าด้วยการขออนุญาต การออกใบอนุญาต การต่ออายุใบอนุญาต และการออกใบแทนใบอนุญาตนำเข้าอาหารสัตว์ควบคุมเฉพาะ พ.ศ. ….

ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

 1. กำหนดหลักเกณฑ์ และวิธีการการขออนุญาต การออกใบอนุญาต การต่ออายุใบอนุญาต และ การออกใบแทนใบอนุญาตนำเข้าอาหารสัตว์ควบคุมเฉพาะ

 2. กำหนดสถานที่ในการยื่นคำขออนุญาต การออกใบอนุญาต การต่ออายุใบอนุญาต และการออกใบแทนใบอนุญาตนำเข้าอาหารสัตว์ควบคุมเฉพาะ

 3. กำหนดบทเฉพาะกาลให้คำขอที่ได้ยื่นไว้แล้วก่อนวันที่กฎกระทรวงนี้ใช้บังคับให้ถือว่าเป็นคำขอที่ได้ยื่นตามกฎกระทรวงนี้โดยอนุโลม ทั้งนี้ ผู้อนุญาตอาจขอให้ผู้ยื่นคำขอส่งหลักฐานเพิ่มเติมได้ตามที่เห็นสมควร

**6. เรื่อง ร่างกฎกระทรวงเพิกถอนป่าสงวนแห่งชาติป่าแม่จาง (ตอนขุน) บางส่วน ในท้องที่ตำบลนาสัก อำเภอแม่เมาะ จังหวัดลำปาง พ.ศ. .... และร่างกฎกระทรวงเพิกถอนป่าสงวนแห่งชาติ ป่าแม่จาง บางส่วน ในท้องที่ตำบลแม่เมาะ อำเภอแม่เมาะ จังหวัดลำปาง พ.ศ. .... จำนวน 2 ฉบับ**

 คณะรัฐมนตรีมีมติเห็นชอบร่างกฎกระทรวงเพิกถอนป่าสงวนแห่งชาติป่าแม่จาง (ตอนขุน) บางส่วนในท้องที่ตำบลนาสัก อำเภอแม่เมาะ จังหวัดลำปาง พ.ศ. .... และร่างกฎกระทรวงเพิกถอนป่าสงวนแห่งชาติป่าแม่จาง บางส่วน ในท้องที่ ตำบลแม่เมาะ อำเภอแม่เมาะ จังหวัดลำปาง พ.ศ. .... จำนวน 2 ฉบับ ที่สำนักงานคณะกรรมการกฤษฎีกา (สคก.) ตรวจพิจารณาแล้ว ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ดำเนินการตามต่อไปได้

 **สาระสำคัญของร่างกฎกระทรวง**

 1. **ร่างกฎกระทรวงเพิกถอนป่าสงวนแห่งชาติป่าแม่จาง (ตอนขุน) บางส่วน ในท้องที่ตำบลนาสัก อำเภอแม่เมาะ จังหวัดลำปาง พ.ศ. ....** กำหนดให้เพิกถอนพื้นที่บางส่วนของป่าแม่จาง (ตอนขุน) ซึ่งอยู่ในท้องที่ตำบลนาสัก อำเภอแม่เมาะ จังหวัดลำปาง ซึ่งเป็นป่าสงวนแห่งชาติตามกฎกระทรวง ฉบับที่ 499 (พ.ศ. 2515) ออกตามความในพระราชบัญญัติป่าสงวนแห่งชาติ พ.ศ. 2507 ออกจากการเป็นป่าสงวนแห่งชาติ ทั้งนี้ แนวเขตที่เพิกถอนเป็นไปตามแผนที่ท้ายกฎกระทรวงนี้

 2. **ร่างกฎกระทรวงเพิกถอนป่าสงวนแห่งชาติ ป่าแม่จาง บางส่วน ในท้องที่ตำบลแม่เมาะ อำเภอแม่เมาะ จังหวัดลำปาง พ.ศ. ....** กำหนดให้เพิกถอนพื้นที่บางส่วนของป่าแม่จาง ซึ่งอยู่ในท้องที่ตำบลแม่เมาะ อำเภอแม่เมาะ จังหวัดลำปาง ซึ่งเป็นป่าสงวนแห่งชาติตามกฎหมาย ฉบับที่ 102 (พ.ศ. 2505) ออกตามความในพระราชบัญญัติคุ้มครองและสงวนป่าพุทธศักราช 2481 ออกจากการเป็นป่าสงวนแห่งชาติ ทั้งนี้ แนวเขตที่เพิกถอนเป็นไปตามแผนที่ท้ายกฎกระทรวงนี้

**7. เรื่อง ร่างกฎกระทรวงและร่างระเบียบสำนักนายกรัฐมนตรีออกตามความในกฎหมายว่าด้วยการป้องกันและปราบปรามการฟอกเงิน**

 คณะรัฐมนตรีมีมติอนุมัติหลักการร่างกฎกระทรวง และเห็นชอบในหลักการร่างระเบียบ สำนักนายกรัฐมนตรีออกตามความในกฎหมายว่าด้วยการป้องกันและปราบปรามการฟอกเงิน รวม 9 ฉบับ ตามที่สำนักงานป้องกันและปราบปรามการฟอกเงิน (สำนักงาน ปปง.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยรับข้อสังเกตของหน่วยงานที่เกี่ยวข้องไปประกอบการพิจาณาด้วย แล้วดำเนินการต่อไปได้ ดังนี้

1. ร่างกฎกระทรวงกำหนดจำนวนเงินสดและมูลค่าทรัพย์สินในการทำธุรกรรมที่สถาบันการเงิน

ต้องรายงานต่อสำนักงานป้องกันและปราบปรามการฟอกเงิน (ฉบับที่ ..) พ.ศ. ....

1. ร่างกฎกระทรวงกำหนดจำนวนเงินในการทำธุรกรรมที่ใช้เงินสด ซึ่งผู้ประกอบอาชีพตามมาตรา

16 ต้องรายงานต่อสำนักงานป้องกันและปราบปรามการฟอกเงิน (ฉบับที่ ..) พ.ศ. ....

1. ร่างกฎกระทรวงกำหนดผู้ประกอบอาชีพที่ดำเนินธุรกิจทางการเงินตามกฎหมายว่าด้วยการ

ควบคุมการแลกเปลี่ยนเงินที่มิใช่เป็นสถาบันการเงินที่ต้องรายงานการทำธุรกรรมต่อสำนักงาน พ.ศ. .... 4. ร่างกฎกระทรวง ฉบับที่ 14 (พ.ศ. ....) ออกตามความในพระราชบัญญัติป้องกันและปราบปราม

การฟอกเงิน พ.ศ. 2542

5. ร่างกฎกระทรวงกำหนดธุรกรรมที่สถาบันการเงินและผู้ประกอบอาชีพตามมาตรา 16 ต้องจัด

ให้ลูกค้าแสดงตน พ.ศ. ....

 6. ร่างกฎกระทรวงการตรวจสอบเพื่อทราบข้อเท็จจริงเกี่ยวกับลูกค้า (ฉบับที่ ..) พ.ศ. .....

1. ร่างกฎกระทรวงการตรวจสอบเพื่อทราบข้อเท็จจริงเกี่ยวกับลูกค้าสำหรับผู้ประกอบอาชีพ

ตามมาตรา 16 (2) (3) (4) (5) (6) (7) (8) และ (10) พ.ศ. ....

1. ร่างกฎกระทรวงกำหนดแบบ รายการ หลักเกณฑ์ และวิธีการ บันทึกข้อเท็จจริงเกี่ยวกับ

ธุรกรรม พ.ศ. ....

1. ร่างระเบียบสำนักนายกรัฐมนตรีว่าด้วยการดำเนินการกับทรัพย์สินที่ศาลมีคำสั่งให้ตกเป็นของ

แผ่นดินตามกฎหมายว่าด้วยการป้องกันและปราบปรามการฟอกเงิน (ฉบับที่ ..) พ.ศ. ....

 **สาระสำคัญของร่างกฎกระทรวง**

1. ร่างกฎกระทรวงตามข้อ 1 เป็นการปรับปรุงจำนวนเงินสดและมูลค่าทรัพย๋สินในการทำธุรกรรม

ที่สถาบันการเงินต้องรายงานต่อสำนักงาน ปปง.

1. ร่างกฎกระทรวงตามข้อ 2 เป็นการกำหนดจำนวนเงินในการทำธุรกรรมที่ใช้เงินสด

ซึ่งผู้ประกอบอาชีพตามมาตรา 16 วรรคหนึ่ง (10) ต้องรายงานต่อสำนักงาน ปปง.

1. ร่างกฎกระทรวงตามข้อ 3 เป็นการกำหนดให้ผู้ประกอบอาชีพที่ดำเนินธุรกิจทางการเงินตาม

กฎหมายว่าด้วยการควบคุมการแลกเปลี่ยนเงินที่มิใช่เป็นสถาบันการเงินเป็นผู้มีหน้าที่ต้องรายงานการทำธุรกรรมตามกฎหมายว่าด้วยการป้องกันและปราบปรามการฟอกเงิน

1. ร่างกฎกระทรวงตามข้อ 4 เป็นการกำหนดแบบ ระยะเวลา หลักเกณฑ์ และวิธีการ ในการ

รายงานการทำธุรกรรม

1. ร่างกฎกระทรวงตามข้อ 5 เป็นการปรับปรุงธุรกรรมที่สถาบันการเงินและผู้ประกอบอาชีพ

ตามมาตรา 16 ต้องจัดให้ลูกค้าแสดงตนให้มีความเหมาะสม

1. ร่างกฎกระทรวงตามข้อ 6 เป็นการกำหนดหลักเกณฑ์การตรวจสอบเพื่อทราบข้อเท็จจริง

เกี่ยวกับลูกค้าในส่วนที่เกี่ยวข้องกับการทำธุรกรรมเป็นครั้งคราวให้มีความเหมาะสม

1. ร่างกฎกระทรวงตามข้อ 7 เป็นการกำหนดขอบเขต หลักเกณฑ์และวิธีการในการตรวจสอบ

เพื่อทราบข้อเท็จจริงเกี่ยวกับลูกค้าสำหรับประกอบอาชีพตามมาตรา 16 (2) (3) (4) (5) (6) (7) (8) และ (10)

1. ร่างกฎกระทรวงตามข้อ 8 เป็นการกำหนดแบบ รายการ หลักเกณฑ์ และวิธีการ บันทึก

ข้อเท็จจริงเกี่ยวกับธุรกรรม

1. ร่างกฎกระทรวงตามข้อ 9 เป็นการปรับปรุงหลักเกณฑ์และวิธีดำเนินการกับทรัพย์สินที่ศาล

มีคำสั่งให้ตกเป็นของแผ่นดิน

|  |
| --- |
| **เศรษฐกิจ – สังคม** |

8. **เรื่อง โครงการบ้านประชารัฐ**

 คณะรัฐมนตรีมีมติรับทราบและเห็นชอบตามที่กระทรวงการคลัง (กค.) เสนอ ดังนี้

 1. รับทราบกรอบการดำเนินโครงการบ้านประชารัฐ

 2. เห็นชอบให้ธนาคารอาคารสงเคราะห์และธนาคารออมสินแยกบัญชีมาตราการ

สินเชื่อเพื่อที่อยู่อาศัยสำหรับประชาชน (Post Finance) เป็นโครงการตามนโยบายของรัฐบาล (Public Service Account: PSA) และไม่นับรวมหนี้ที่ไม่ก่อให้เกิดรายได้จากการดำเนินโครงการเป็นตัวชี้วัดผลการดำเนินงานของธนาคารรวมทั้งให้สามารถนำค่าใช้จ่ายในการจัดทำโครงการฯ บวกกับกำไรสุทธิเพื่อการคำนวนโบนัสพนักงานได้ ทั้งนี้ กระทรวงการคลัง โดยธนาคารอาคารสงเคราะห์และธนาคารออมสินจะต้องไม่ขอรับการชดเชยงบประมาณสำหรับการดำเนินโครงการฯ ในอนาคต

 3. ให้กระทรวงการคลังกำหนดหลักเกณฑ์และวิธีการให้สินเชื่อในส่วนของมาตราการสินเชื่อเพื่อพัฒนาโครงการที่อยู่อาศัย (Pre Finance) ให้ชัดเจน โดยเฉพาะห้ามปล่อยสินเชื่อ refinance โครงการที่อยู่อาศัยเดิม

 4. ให้กระทรวงการคลังกำหนดให้ธนาคารที่เข้าร่วมโครงการฯ ประชาสัมพันธ์และให้ข้อมูลโครงการฯ แก่ประชาชนผู้ขอรับสินเชื่อเพื่อที่อยู่อาศัย (Post Finance) และผู้ประกอบการที่ขอสินเชื่อเพื่อพัฒนาโครงการที่อยู่อาศัย (Pre Finance) เพื่อให้เกิดประโยชน์สูงสุดกับทุกภาคส่วนในโครงการ

 **วัตถุประสงค์หลักของโครงการบ้านประชารัฐ**

 1. การกระตุ้นเศรษฐกิจของประเทศผ่านการพัฒนาอสังหาริมทรัพย์ แต่มาตราการ สินเชื่อเพื่อพัฒนาโครงการที่อยู่อาศัย (Pre Finance) มิได้ระบุข้อกำหนดการขอรับสินเชื่ออย่างชัดเจนว่าต้องเป็นสินเชื่อเพื่อนำไปสร้างที่อยู่อาศัยใหม่เท่านั้นและไม่ได้มีข้อห้ามในการขอสินเชื่อเพื่อ refinance โครงการที่อยู่อาศัยเดิม ประกอบกับที่อยู่อาศัยเหลือขายสะสมราคาไม่เกิน 1.5 ล้านบาท ในปัจจุบันมีปริมาณค่อนข้างสูง ดังนั้น เพื่อให้โครงการดังกล่าวสามารถบรรลุวัตถุประสงค์ในการกระตุ้นเศรษฐกิจ กระทรวงการคลังควรกำหนดหลักเกณฑ์และวิธีการให้สินเชื่อที่ชัดเจน โดยเฉพาะห้ามมีการปล่อยสินเชื่อเพื่อ refinance โครงการที่อยู่อาศัยเดิม

 2. โครงการบ้านประชารัฐ เป็นการดำเนินการตามแนวกลไกประชารัฐที่มุ่งเน้นให้เกิดความร่วมมือและเชื่อมโยงการดำเนินงานระหว่างภาครัฐ ภาคเอกชน และภาคประชาชน โดยกำหนดให้ภาคเอกชนผู้เข้าร่วมโครงการต้องรับภาระค่าใช้จ่ายและให้ส่วนลดของราคาขายอสังหาริมทรัพย์แก่ประชาชนผู้มีรายได้น้อย (ให้ส่วนลดพิเศษ) รับภาระค่าธรรมเนียมจดทะเบียนการโอนอสังหาริมทรัพย์ ค่าธรรมเนียมจดทะเบียนการจำนอง และภาระค่าใช้จ่ายส่วนกลางในปีที่ 1) ดังนั้น เพื่อให้การดำเนินการเกิดประโยชน์สูงสุดต่อประชาชนผู้ที่มีรายได้น้อยและเป็นไปตามกลไกประชารัฐ จึงเห็นสมควรให้กระทรวงการคลังกำหนดให้ธนาคารเข้าร่วมโครงการฯ ประชาสัมพันธ์และให้ข้อมูลโครงการฯ แก่ประชาชนผู้ขอรับสินเชื่อเพื่อที่อยู่อาศัย (Post Finance) และผู้ประกอบการที่ขอสินเชื่อเพื่อพัฒนาโครงการที่อยู่อาศัย (Pre Finance) เพื่อให้เกิดประโยชน์สูงสุดกับทุกภาคส่วนในโครงการ

**9. เรื่อง โครงการเงินอุดหนุนเพื่อการเลี้ยงดูเด็กแรกเกิด**

 คณะรัฐมนตรีมีมติเห็นชอบในหลักการโครงการเงินอุดหนุนเพื่อการเลี้ยงดูเด็กแรกเกิดตามที่กระทรวงการพัฒนาสังคมและความมั่นคงของมนุษย์ (พม.) เสนอ โดยมอบหมายให้ พม. รับความเห็นของกระทรวงการคลังไปพิจารณาดำเนินการต่อไปและประเมินผลสัมฤทธิ์ของโครงการเงินอุดหนุนเพื่อการเลี้ยงดูเด็กแรกเกิดระยะแรกที่คณะรัฐมนตรีได้มีมติเมื่อวันที่ 31 มีนาคม 2558 เมื่อสิ้นสุดโครงการ (เดือนกันยายน 2559) และรายงานผลให้คณะรัฐมนตรีทราบ

 **สาระสำคัญของเรื่อง**

 1. **โครงการเงินอุดหนุนเพื่อการเลี้ยงดูเด็กแรกเกิด**เป็นการขยายระยะเวลาการช่วยเหลือเด็กแรกเกิดจาก 1 ปี เป็น 3 ปี และการเพิ่มวงเงินการช่วยเหลือ ซึ่งคณะกรรมการการส่งเสริมการพัฒนาเด็กและเยาวชนแห่งชาติได้มีมติเห็นชอบในหลักการแล้ว

 2. **การขยายระยะเวลาและเพิ่มวงเงินช่วยเหลือ** มีข้อมูลสนับสนุนจากสถาบันวิจัยเพื่อการพัฒนาประเทศไทย (TDRI) และองค์การกองทุนเพื่อเด็กแห่งสหประชาชาติ (UNICEF) พบว่า เงินอุดหนุนเด็กแรกเกิดจะมีประโยชน์สูงสุดต่อพัฒนาการของเด็กก็ต่อเมื่อให้เงินช่วยเหลือจนถึงอายุ 3 ขวบ เป็นอย่างน้อย จึงควรเพิ่มเงินช่วยเหลือ เพื่อให้เพียงพอและสอดคล้องกับผลการศึกษาค่าใช้จ่ายด้านอาหารของเด็กเล็ก และในอนาคตควรให้เป็นโครงการถาวร อีกทั้งโครงการดังกล่าวตอบสนองนโยบายรัฐบาลในการที่จะจัดสวัสดิการช่วยเหลือและพัฒนาคุณภาพชีวิตของเด็ก สอดคล้องกับยุทธศาสตร์การเสริมสร้างและพัฒนาศักยภาพทุนมนุษย์ของร่างแผนพัฒนาการเศรษฐกิจและสังคมแห่งชาติ ฉบับที่ 12 รวมทั้งยุทธศาสตร์การพัฒนาและเสริมสร้างศักยภาพคนของร่างกรอบยุทธศาสตร์ชาติระยะ 20 ปี (พ.ศ. 2560-2579)

**10. เรื่อง โครงการฝึกอบรมหลักสูตรกำนัน ผู้ใหญ่บ้าน**

 คณะรัฐมนตรีมีมติเห็นชอบในหลักการโครงการฝึกอบรมหลักสูตรกำนัน ผู้ใหญ่บ้าน ตามที่กระทรวงมหาดไทย (มท.) เสนอ โดยให้มีการปรับเพิ่มกลุ่มเป้าหมาย

 **สาระสำคัญของเรื่อง**

 มท. รายงานว่า

 1. กำนัน ผู้ใหญ่บ้าน มีบทบาทภารกิจอำนาจหน้าที่และความรับผิดชอบด้านต่าง ๆ ตามพระราชบัญญัติลักษณะปกครองท้องที่ พุทธศักราช 2457 และที่แก้ไขเพิ่มเติมและกฎหมายอื่น ๆ ที่เกี่ยวข้อง ซึ่งภารกิจหน้าที่หลักที่สำคัญ ๆ ได้แก่ ด้านการปกครองและการรักษาความสงบเรียบร้อย ด้านการพัฒนาเศรษฐกิจและการพัฒนาสังคม ด้านการอำนวยความเป็นธรรม ด้านการบริการงานทะเบียน ด้านการเป็นผู้เชื่อมประสานระหว่างจังหวัด อำเภอ ตำบล หมู่บ้าน และองค์กรปกครองส่วนท้องถิ่น รวมทั้งการดำเนินการตามนโยบายที่สำคัญของรัฐบาล และภารกิจทุกกระทรวง ทบวง กรม ในพื้นที่ตำบล หมู่บ้าน โดยมีปัจจัยหนึ่งที่สำคัญที่จะทำให้กำนัน ผู้ใหญ่บ้านสามารถขับเคลื่อนงานภารกิจหน้าที่ดังกล่าวบรรลุผลสัมฤทธิ์ได้แก่ การฝึกอบรมอย่างเป็นทางการ(Formal Training) เพื่อสร้างความรู้ (Knowledge) ความเข้าใจ (Understanding) ทัศนคติ (Attitude) ทักษะ (Skill) และสมรรถนะ (Competency) ในการปฏิบัติงาน

 2. เนื่องจากในปัจจุบันกำนันมีจำนวน 7,077 คน ผู้ใหญ่บ้านมีจำนวน 68,785 คน และมีอีกจำนวนมากที่ยังไม่ได้รับการพัฒนาเพิ่มพูนความรู้ เนื่องจากไม่ได้เป็นการฝึกอบรมอย่างเป็นทางการ จึงมีความจำเป็นที่จะต้องมีการฝึกอบรมอย่างเป็นทางการเพื่อพัฒนาความรู้ดังกล่าวได้แก่ กำนัน ผู้ใหญ่บ้านทั้งหมด โดยมีกรมการปกครอง (วิทยาลัยการปกครอง) เป็นผู้รับผิดชอบในการฝึกอบรมตามโครงการฝึกอบรมหลักสูตรกำนัน ผู้ใหญ่บ้าน ประกอบด้วย หมวดวิชาอำนาจหน้าที่ของกำนัน ผู้ใหญ่บ้าน (Law Function) หมวดวิชาการเป็นตัวแทนของรัฐบาลในพื้นที่ (Area Manager) หมวดวิชาการเป็นกำนัน ผู้ใหญ่บ้านที่มีคุณธรรม (The good officer) และหมวดกิจกรรมการศึกษาดูงาน (The Best Practice)

 3. การฝึกอบรมดังกล่าวผู้เข้ารับการฝึกอบรม ได้แก่ กำนัน ผู้ใหญ่บ้าน จำนวนทั้งหมด 75,862 คน มีการฝึกอบรมตามหลักสูตรกำนัน ผู้ใหญ่บ้าน ที่กรมการปกครอง (วิทยาลัยการปกครอง) กำหนด โดยใช้ระยะเวลาฝึกอบรมไม่น้อยกว่ารุ่นละ 12 วัน

**11. เรื่อง หลักเกณฑ์และวิธีการเยียวยาให้แก่ข้าราชการทหาร และข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน**

 คณะรัฐมนตรีมีมติเห็นชอบในหลักการหลักเกณฑ์และวิธีการเยียวยาให้แก่ข้าราชการทหาร และข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน ดังนี้

 1. หลักเกณฑ์และวิธีการเยียวยาให้แก่ข้าราชการทหารผู้ได้รับผลกระทบจากความเหลื่อมล้ำของอัตราเงินเดือน ตามที่กระทรวงกลาโหม (กห.) เสนอ

 2. หลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน ตามที่สำนักงานตำรวจแห่งชาติ (ตช.) เสนอ

  **สาระสำคัญของเรื่อง**

 1. **หลักเกณฑ์และวิธีการเยียวยาให้แก่ข้าราชการทหารฯ**

 1.1 ข้าราชการทหารผู้รับเงินเดือนระดับ ป.1, ป.2, น.4, น.5, น.6 และ น.7 หากได้รับการพิจารณาเลื่อนเงินเดือนเกินกว่าชั้นสูงสุดของระดับตามบัญชีอัตราเงินเดือนแนบท้ายกฎหมายว่าด้วยระเบียบข้าราชการทหาร ให้ได้รับเงินเดือนตามบัญชีการเยียวยาอัตราเงินเดือนข้าราชการทหาร

  1.2 ข้าราชการทหารผู้ซึ่งได้รับเงินเดือนตามบัญชีการเยียวยาอัตราเงินเดือนข้าราชการทหาร เมื่อได้รับเงินเดือนจนถึงชั้นสูงสุดของระดับแล้ว ให้ได้รับค่าตอบแทนพิเศษตามระเบียบ กค. ว่าด้วยการเบิกจ่ายค่าตอบแทนพิเศษของข้าราชการและลูกจ้างประจำผู้ได้รับเงินเดือน หรือค่าจ้างถึงขั้นสูงหรือใกล้ถึงขั้นสูงของอันดับหรือตำแหน่ง

 1.3 ข้าราชการทหารผู้ได้รับเงินเดือนตามบัญชีการเยียวยาอัตราเงินเดือนข้าราชการทหาร ที่ได้รับการแต่งตั้งให้ดำรงตำแหน่งอัตราสูงขึ้น และหรือได้รับยศสูงขึ้นให้ได้รังเงินเดือนตามบัญชีอัตราเงินเดือนแนบท้ายกฎหมายว่าด้วยระเบียบข้าราชการทหาร หรือให้ได้รับเงินเดือนตามบัญชีการเยียวยาอัตราเงินเดือนข้าราชการทหาร ในชั้นที่เทียบได้ตามที่ กห. กำหนด

 2. **หลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน ดังนี้**

 2.1 ข้าราชการตำรวจผู้รับเงินเดือนระดับ ส.4, ส.5, ส.6 และ ส.7 หากได้รับพิจารณาเลื่อนเงินเดือนสูงกว่าขั้นสูงสุดของระดับตามบัญชีอัตราเงินเดือนแนบท้ายพระราชบัญญัติตำรวจแห่งชาติ ให้ได้รับเงินเดือนตามบัญชีการเยียวยาอัตราเงินเดือนข้าราชการตำรวจ

 2.2 ข้าราชการผู้ซึ่งได้รับเงินเดือนตามบัญชีการเยียวยาอัตราเงินเดือนข้าราชการตำรวจเมื่อได้รับเงินเดือนจนถึงขั้นสูงสุดของระดับแล้ว ให้ได้รับค่าตอบแทนพิเศษตามระเบียบกระทรวงการคลังว่าด้วยการเบิกจ่ายค่าตอบแทนพิเศษของข้าราชการและลูกจ้างประจำผู้ได้รับเงินเดือน หรือค่าจ้างถึงขั้นสูงสุดหรือใกล้ถึงขั้นสูงสุดของอันดับหรือตำแหน่ง

 2.3 ข้าราชการตำรวจผู้ได้รับเงินเดือน ระดับ ส.4, ส.5, ส.6, ส.7 และผู้ได้รับเงินเดือนตามบัญชีการเยียวยาอัตราเงินเดือนข้าราชการตำรวจในขั้นที่เทียบได้ตามที่ ก.ตร. กำหนด

 2.4 หลักเกณฑ์นี้ให้มีผลใช้บังคับตั้งแต่วันที่ 1 ธันวาคม 2557 เป็นต้นไป

**12. เรื่อง แผนพัฒนาระบบสถาบันการเงิน ระยะที่ 3 (ปี 2559-2563)**

 คณะรัฐมนตรีมีมติรับทราบแผนพัฒนาระบบสถาบันการเงิน ระยะที่ 3 (ปี 2559-2563) ของธนาคารแห่งประเทศไทย ตามที่กระทรวงการคลังเสนอ และให้กระทรวงการคลัง (ธนาคารแห่งประเทศไทย) รับความเห็นของสำนักงานส่งเสริมวิสาหกิจขนาดกลางและขนาดย่อมไปพิจารณาดำเนินการต่อไป

 ทั้งนี้ ให้กระทรวงการคลังประสานธนาคารแห่งประเทศไทยให้ดำเนินการ ดังนี้

1. ให้ธนาคารแห่งประเทศไทยและหน่วยงานที่เกี่ยวข้องกำหนดดัชนีชี้วัดผลการดำเนินการ (KPI)

ในแต่ละด้านเพื่อใช้เป็นเป้าหมายและประเมินความสำเร็จของมาตรการและติดตามความคืบหน้าของการดำเนินการตามแผนพัฒนาระบบสถาบันการเงิน ระยะที่ 3

1. ให้ธนาคารแห่งประเทศไทยติดตามและรายงานความคืบหน้า การดำเนิการตามแผนพัฒนา

ระบบสถาบันการเงินระยะที่ 3 ต่อรัฐมนตรีว่าการกระทรวงการคลังเพื่อทราบทุกครึ่งปี

 **สาระสำคัญของแผนพัฒนาฯ ระยะที่ 3** มีกรอบนโยบายหลักดังนี้ 1. การส่งเสริมการใช้บริการทางการเงินและการชำระเงินทางอิเล็กทรอนิกส์และการเพิ่มประสิทธิภาพของระบบ (Digitization & Efficiency) 2. การเชื่อมต่อการค้าการลงทุนในภูมิภาค (Regionalization) 3. การส่งเสริมการเข้าถึงบริการทางการเงิน (Access) 4. ด้านการพัฒนาโครงสร้างพื้นฐาน (Enablers)

|  |
| --- |
| **ต่างประเทศ** |

**13. เรื่อง การรับรองร่างแถลงการณ์ของการประชุมระดับผู้นำว่าด้วยความมั่นคงทางนิวเคลียร์ ครั้งที่ 4 ณ กรุงวอชิงตัน ประเทศสหรัฐอเมริกา ระหว่างวันที่ 31 มีนาคม – 1 เมษายน 2559**

          คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

          1. เห็นชอบในหลักการต่อร่างแถลงการณ์ของการประชุมระดับผู้นำว่าด้วยความมั่นคงทางนิวเคลียร์ (ครั้งที่ 4) ปี ค.ศ.2016 (2016 Nuclear Security Summit Communique) และร่างแผนปฏิบัติการแนบท้าย 5 ฉบับ โดยหากจำเป็นต้องแก้ไขปรับปรุงร่างเอกสารดังกล่าวในส่วนที่ไม่ใช่สาระสำคัญก่อนการรับรอง อนุมัติให้ กต.สามารถดำเนินการได้โดยไม่ต้องนำเสนอคณะรัฐมนตรีพิจารณาอีก

          2. เห็นชอบให้นายกรัฐมนตรีในฐานะหัวหน้าคณะผู้แทนไทยรับรองร่างแถลงการณ์และร่างแผนปฏิบัติการดังกล่าว (โดยไม่มีการลงนาม) ในที่ประชุมระดับผู้นำว่าด้วยความมั่นคงทางนิวเคลียร์ ครั้งที่ 4 ระหว่างวันที่ 31 มีนาคม – 1 เมษายน 2559 ณ กรุงวอชิงตัน ประเทศสหรัฐอเมริกา

           **สาระสำคัญของร่างแถลงการณ์ฯ** การสร้างความตระหนักรู้ถึงภัยคุกคามและการขับเคลื่อนให้เกิดพัฒนาการด้านความมั่นคงทางนิวเคลียร์ที่เป็นรูปธรรม มีความสำคัญและยั่งยืน เน้นย้ำถึงความสำคัญของอนุสัญญาที่เกี่ยวข้องและพันธกรณีต่อเป้าหมายร่วมกันในการลดอาวุธนิวเคลียร์ การไม่แพร่ขยายอาวุธนิวเคลียร์ และการใช้พลังงานนิวเคลียร์ในทางสันติ การพิทักษ์ความปลอดภัยวัสดุนิวเคลียร์ การป้องกันการลักลอบค้าและขนส่งวัสดุนิวเคลียร์และการส่งเสริมความร่วมมือระหว่างประเทศและการมีส่วนร่วมของเครือข่ายที่เกี่ยวข้อง รวมถึงมติร่วมของที่ประชุมฯ ที่จะดำเนินการตามแผนปฏิบัติการ (Action Plan) เพื่อสนับสนุนองค์การระหว่างประเทศและกรอบความริเริ่มต่าง ๆ

           **สาระสำคัญของร่างแผนปฏิบัติการ** ร่างแถลงการณ์ฯ กำหนดให้มีแผนปฏิบัติการเพื่อสนับสนุนบทบาทและกิจกรรมขององค์การระหว่างประเทศและกรอบความริเริ่มต่าง ๆ ซึ่งประเทศที่เข้าร่วมการประชุมเป็นภาคีอยู่แล้ว ได้แก่ สหประชาชาติ (United Nations:UN) ทบวงการพลังงานปรมาณูระหว่างประเทศ (The International Atormic Energy Agency : IAEA) องค์การตำรวจสากล (INTERPOL) ความริเริ่มระดับโลกเพื่อต่อต้านการก่อการร้ายที่ใช้นิวเคลียร์ (The Global Initiative to Combat Nuclear Terrorism: GICNT) และหุ้นส่วนระดับโลกว่าด้วยการต่อต้านการแพร่ขยายของอาวุธและวัสดุที่มีอานุภาพทำลายล้างสูง (The Global Partnership Against the Spresd Weapons and Materials of Mass Destruction: GP) ซึ่งแผนปฏิบัติการข้างต้นจะแนบท้ายกับร่างแถลงการณ์ฯ มีเป้าหมายเพื่อเสนอแนะแนวทางความร่วมมือที่จะช่วยสานต่อเจตนารมณ์ทางการเมืองอย่างเป็นรูปธรรม โดยการดำเนินงานจะเป็นไปตามกรอบกฎหมายภายในและพันธกรณีระหว่างประเทศที่เกี่ยวข้องของแต่ละประเทศ โดยไม่มีข้อผูกพันทางกฎหมายและพันธกรณีเพิ่มเติม

**14. เรื่อง ท่าที่ไทยสำหรับการประชุมคณะกรรมการร่วมทางการค้า (JTC) ไทย – อิรัก ครั้งที่ 4**

 คณะรัฐมนตรีมีมติรับทราบ เห็นชอบ และอนุมัติตามที่กระทรวงพาณิชน์ (พณ.) เสนอ ดังนี้

1. รับทราบร่างองค์ประกอบผู้แทนไทยในการเข้าร่วมการประชุมคณะกรรมการร่วมทางการค้า

(Joint Trade Committee : JTC) ไทย – อิรัก ครั้งที่ 4

1. เห็นชอบในหลักการต่อประเด็นความร่วมมือทางเศรษฐกิจการค้าสำหรับการหารือกับอิรัก และ

มอบหมายให้รัฐมนตรีว่าการกระทรวงพาณิชย์ใช้เป็นกรอบการหารือสำหรับการประชุม JTC ไทย – อิรัก ครั้งที่ 4

1. หากในการประชุมดังกล่าวมีผลให้มีการตกลงเรื่องความร่วมมือด้านเศรษฐกิจการค้าในประเด็น

อื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับอิรัก โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทยไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้งหนึ่ง

1. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายรับรองผลการประชุม JTC

ไทย-อิรัก ครั้งที่ 4 รวมถึงเอกสารอื่น ๆ ที่เป็นผลจากการหารือขยายความร่วมมือเฉพาะด้าน (หากมี)

**สาระสำคัญของเรื่อง**

พณ. รายงานว่า

1. **การประชุม JTC ไทย – อิรัก** ครั้งที่ 4 เป็นการประชุมในระดับรัฐมนตรี โดยมี

รัฐมนตรีว่าการกระทรวงพาณิชย์ของไทยและกระทรวงการค้าอิรักเป็นประธานร่วม ซึ่งที่ผ่านมามีการประชุมมาแล้ว 3 ครั้ง และในครั้งนี้เป็นการประชุมครั้งที่ 4 ซึ่งไทยมีกำหนดเป็นเจ้าภาพระหว่างวันที่ 28-29 มีนาคม 2559 ณ พณ.

1. **ความร่วมมือทางเศรษฐกิจ** เพื่อหารือแนวทางในการส่งเสริมความร่วมมือทางเศรษฐกิจการค้า

ระหว่างกันในสาขาที่ฝ่ายอิรักสนใจจะร่วมมือกับไทย ซึ่งเป็นสาขาที่ฝ่ายอิรักขอความร่วมมือกับไทยในการประชุม JTC ครั้งที่ 3 อาทิ ความร่วมมือด้านการเกษตร การธนาคาร สาธารณสุข การก่อสร้างที่พักอาศัยและการเข้าร่วม การประมูล การลงทุน การไฟฟ้า การประปาและการบำบัดน้ำเสีย การวางแผนพัฒนาเศรษฐกิจและ การวางโครงสร้างพื้นฐาน วิทยาศาสตร์ วัฒนธรรม การศึกษา และข่าวสาร ซึ่งหน่วยงานที่เกี่ยวข้องของไทยยินดี ให้ความร่วมมือและจะพิจารณาความเหมาะสมในแต่ละสาขาตามที่ฝ่ายอิรักเสนอ

1. **ประโยชน์ที่คาดว่าจะได้รับ** สร้างและขยายโอกาสในการเพิ่มมูลค่าการค้ากับประเทศใน

ภูมิภาคตะวันออกกลาง โดยเฉพาะอย่างยิ่งสินค้าข้าว รวมถึงสินค้ารายการอื่น ๆ ที่มีโอกาสในการเข้าไปขยายตลาด ได้แก่ ผักและผลไม้กระป๋องและแปรรูป ผลิตภัณฑ์จากยางพลาสติกและผลิตภัณฑ์จากพลาสติก อัญมณีและเครื่องประดับ รองเท้า เครื่องซักผ้า กระดาษและผลิตภัณฑ์ ซึ่งไทยส่งออกไปยังอิรักเพิ่มขึ้นอย่างต่อเนื่อง ตลอดจนส่งเสริมความร่วมมือด้านเศรษฐกิจ การค้า และการลงทุนระหว่างกันเพื่อส่งเสริมความสัมพันธ์อันดีระหว่างไทยกับอิรัก

1. **องค์ประกอบผู้แทนไทย** จำนวน 14 คน ประกอบด้วย

|  |  |
| --- | --- |
| **พณ.** | **หน่วยงานภาครัฐอื่น ๆ** |
| 1. รัฐมนตรีว่าการกระทรวงพาณิชย์ (หัวหน้าผู้แทนไทย)
2. อธิบดีกรมเจรจาการค้าระหว่างประเทศ หรือผู้แทน
3. อธิบดีกรมการค้าต่างประเทศ หรือผู้แทน
4. อธิบดีกรมส่งเสริมการค้าระหว่างประเทศ หรือผู้แทน
5. ผู้อำนวยการสำนักงานนโยบายและยุทธศาสตร์การค้าหรือผู้แทน
6. ผู้อำนวยการสำนักงานส่งเสริมการค้าระหว่างประเทศ

ณ นครดูไบ | 1. ปลัดกระทรวงการต่างประเทศ หรือผู้แทน
2. ปลัดกระทรวงเกษตรและสหกรณ์ หรือผู้แทน
3. ปลัดกระทรวงมหาดไทย หรือผู้แทน
4. ปลัดกระทรวงอุตสาหกรรม หรือผู้แทน
5. ปลัดกระทรวงการคลัง หรือผู้แทน
6. ปลัดกระทรวงสาธารณสุข หรือผู้แทน
7. เลขาธิการคณะกรรมการส่งเสริมการลงทุน หรือผู้แทน
8. ผู้ว่าการธนาคารแห่งประเทศไทย หรือผู้แทน
 |

**15. เรื่อง การให้สัตยาบันพิธีสารว่าด้วยกรอบกฎหมายเพื่อดำเนินการเชื่อมโยงข้อมูลอิเล็กทรอนิกส์ ณ จุดเดียวของอาเซียน**

          คณะรัฐมนตรีมีมติเห็นชอบตามที่กระทรวงการคลัง (กค.) เสนอ ให้กระทรวงการต่างประเทศจัดทำสัตยาบันสารพิธีสารว่าด้วยกรอบกฎหมายเพื่อดำเนินการเชื่อมโยงข้อมูลอิเล็กทรอนิกส์ ณ จุดเดียวของอาเซียน และดำเนินการส่งมอบแก่เลขาธิการอาเซียนต่อไป

           **สาระสำคัญของเรื่อง**

          กค. รายงานว่า

          1. เมื่อวันที่ 21 มีนาคม 2558 รัฐมนตรีว่าการกระทรวงการคลัง (นายสมหมาย ภาษี) ได้ลงนาม ร่างพิธีสารว่าด้วยกรอบกฎหมายเพื่อดำเนินการเชื่อมโยงข้อมูลอิเล็กทรอนิกส์ ณ จุดเดียวของอาเซียน ซึ่งเป็นกรอบทางกฎหมายเพื่อการดำเนินการการติดต่อสื่อสาร และการประมวลผลทางอิเล็กทรอนิกส์ของธุรกรรมระหว่างระบบ National Single Window ของประเทศสมาชิกอาเซียนทั้งหลายภายในสภาพแวดล้อม ASEAN Single Window โดยคำนึงถึงมาตรฐานสากลและแนวปฏิบัติตามความตกลงระหว่างประเทศและอนุสัญญาเกี่ยวกับการอำนวยความสะดวกทางการค้า รวมทั้งการทำให้เทคนิคและการปฏิบัติทางศุลกากรมีความทันสมัย นอกจากนี้พิธีสารดังกล่าวกำหนดขอบเขตการบังคับใช้กับธุรกรรมระหว่างระบบ National Single Window ของประเทศสมาชิกอาเซียนภายในสภาพแวดล้อมของ ASEAN Single Window เท่านั้น โดยไม่มีผลเป็นการสร้างพันธกรณีต่อประเทศสมาชิกอาเซียนอันเกี่ยวข้องกับการดำเนินการและการทำธุรกรรมภายในระบบ National Single Window ของตน เว้นแต่ข้อบทที่ว่าด้วยความปลอดภัยและความลับของสารสนเทศ (“ธุรกรรม” หมายถึง การส่งและการรับสารสนเทศหรือข้อมูลระหว่างระบบ National Single Window ทั้งหลาย) ทั้งนี้  กรมศุลกากรได้ดำเนินการเผยแพร่พิธีสารดังกล่าวทางเว็บไซต์ Thailand National Single Window ([www.thainsw.net](http://www.thainsw.net/)) และเว็บไซต์กรมศุลกากร ([www.customs.go.th](http://www.customs.go.th/)) เพื่อเป็นการเปิดโอกาสให้ประชาชนและผู้มีส่วนได้เสียสามารถเข้าถึงรายละเอียดของพิธีสารดังกล่าวก่อนที่จะมีการแสดงเจตนาให้มีผลผูกพันแล้ว

          2. การลงนามดังกล่าวมีเงื่อนไขว่าต้องได้รับการให้สัตยาบันอีกครั้งหนึ่ง (Singnature subject to ratification) จึงจะถือว่าประเทศไทยยอมเพื่อผูกพันตามพิธีสาร ซึ่งพิธีสารดังกล่าวกำหนดให้มีผลบังคับใช้ภายหลังจากประเทศสมาชิกทั้งหมดได้แจ้งหรือส่งมอบเอกสารการให้สัตยาบันกับเลขาธิการอาเซียน เมื่อได้ดำเนินกระบวนการภายในของตนเสร็จสิ้นแล้ว ทั้งนี้ พิธีสารได้กำหนดเวลาเร่งรัดสำหรับการดำเนินกระบวนการภายในไว้ ไม่เกิน 180 วัน ภายหลังการลงนามร่างพิธีสารดังกล่าว โดยขณะนี้ประเทศสมาชิกอาเซียนทั้ง 10 ประเทศ ได้ลงนามร่างพิธีสารดังกล่าวครบถ้วนแล้วเมื่อวันที่ 4 กันยายน 2558  (ครบกำหนดเวลาเร่งรัดในวันที่ 2 มีนาคม 2559)

**16. เรื่อง รายงานผลเจรจาการบินระหว่างไทย-สาธารณรัฐเกาหลี**

 คณะรัฐมนตรีมีมติเห็นชอบตามที่กระทรวงคมนาคม (คค.) เสนอ ดังนี้

 1. เห็นชอบในหลักการของบันทึกความเข้าใจระหว่างไทย-สาธารณรัฐเกาหลี ฉบับลงนาม วันที่ 29 พฤษภาคม 2556 และร่างหนังสือแลกเปลี่ยนทางการทูตของไทยและสาธารณรัฐเกาหลี

 2. มอบให้กระทรวงการต่างประเทศ (กต.) ดำเนินการแลกเปลี่ยนหนังสือทางการทูตยืนยันการมี ผลใช้บังคับของบันทึกความเข้าใจดังกล่าวต่อไป โดยให้ กต. สามารถปรับถ้อยคำตามความเหมาะสมที่ไม่กระทบกับสาระสำคัญ

 **สาระสำคัญของเรื่อง**

 คค. รายงานว่า ประเทศไทยและสาธารณรัฐเกาหลี (เกาหลีใต้) ได้จัดทำความตกลงว่าด้วยบริการเดินอากาศระหว่างกัน ลงนามเต็มเมื่อวันที่ 7 กรกฎาคม 2510 (ค.ศ. 1967) และได้พบปะหารือกันเป็นระยะ ๆ ทั้งสองฝ่ายได้ตกลงที่จะให้มีการเจรจาการบินระหว่างกัน เพื่อปรับปรุงสิทธิการบินและความตกลงว่าด้วยบริการเดินอากาศระหว่างราชอาณาจักรไทยและสาธารณรัฐเกาหลีครั้งล่าสุดเมื่อวันที่ 28-29 พฤษภาคม 2556 ที่กรุงโซล สาธารณรัฐเกาหลี และได้จัดทำบันทึกความเข้าใจ (Memorandum of Understanding) ระหว่างกัน โดยลงนาม เมื่อวันที่ 29 พฤษภาคม 2556 มีสาระสำคัญ ดังนี้

|  |  |
| --- | --- |
| **ประเด็น** | **สาระสำคัญ** |
| **1. การแข่งขันที่เป็นธรรม** | เพิ่มข้อบทเรื่อง การแข่งขันที่เป็นธรรม (Fair Competition) ไว้ในความตกลงฯ เพื่อให้สายการบินของทั้งสองฝ่ายได้รับโอกาสที่เท่าเทียมและเป็นธรรมในการทำการบิน โดยมีถ้อยคำเป็นไปตามร่างความตกลงฯ ฉบับมาตรฐานของไทย และสอดคล้องกับกฎหมายภายในของทั้งสองประเทศ  |
| **2. พิกัดอัตราค่าขนส่ง**  | ปรับปรุงข้อบทพิกัดอัตราค่าขนส่ง (Tariff) ให้เสรีมากยิ่งขึ้น จากเดิมที่ให้สายการบินที่กำหนดต้องขออนุมัติพิกัดอัตราค่าขนส่งที่ตนกำหนดจากเจ้าหน้าที่ผู้มีอำนาจของภาคีทั้งสองฝ่าย (Double Approval) เป็นให้สายการบินสามารถกำหนดพิกัดอัตราค่าขนส่งของตนเอง และแจ้งพิกัดอัตราค่าขนส่งที่สายการบินกำหนดให้กับเจ้าหน้าที่ผู้มีอำนาจโดยไม่ต้องขออนุมัติ  |

**17. เรื่อง รายงานผลการเจรจาการบินระหว่างไทย-สเปน**

 คณะรัฐมนตรีมีมติเห็นชอบตามที่กระทรวงคมนาคม (คค.) เสนอ ดังนี้

 1. เห็นชอบในหลักการของบันทึกความเข้าใจระหว่างไทย-สเปน ฉบับลงนาม วันที่ 8 พฤศจิกายน 2558 และร่างหนังสือแลกเปลี่ยนทางการทูตของไทยและสเปน

 2. มอบให้กระทรวงการต่างประเทศ (กต.) ดำเนินการแลกเปลี่ยนหนังสือทางการทูตยืนยันการมีผลใช้บังคับของบันทึกความเข้าใจดังกล่าวต่อไป โดยให้ กต. สามารถปรับถ้อยคำตามความเหมาะสมที่ไม่กระทบกับสาระสำคัญ

 **สาระสำคัญของบันทึกความเข้าใจฯ** และหนังสือแลกเปลี่ยนทางการทูตมีรายละเอียด ดังนี้

|  |  |
| --- | --- |
| **ประเด็น** | **รายละเอียดของบันทึกความเข้าใจ** |
| **การปรับปรุงความตกลงว่าด้วยบริการเดินอากาศ** | •ทั้งสองฝ่ายตกลงให้ร่างความตกลงว่าด้วยบริการเดินอากาศระหว่างไทย-สเปนเป็นเอกสารแนบของบันทึกความเข้าใจ และจะทำเป็นอักษรเข้มและใส่วงเล็บในข้อบทที่มีความเห็นต่างกันเพื่อที่จะได้หารือกันต่อไป  |
| **การกำหนดสายการบิน** | •ทั้งสองฝ่ายตกลงใช้ระบบการกำหนดสายการบินเป็นแบบหลายสายแทนสายการบินที่กำหนดได้สายเดียว |
| **ใบพิกัดเส้นทางบิน** | ทั้งสองฝ่ายตกลงเกี่ยวกับเส้นทางการบิน ดังนี้•เส้นทางบินโดยสายการบินของราชอาณาจักรสเปน : จุดต่าง ๆ ในสเปน-จุดระหว่างทางต่าง ๆ – จุดต่าง ๆ ในไทย – สามจุดพ้น และกลับ •เส้นทางบินโดยสายการบินของราชอาณาจักรไทย : จุดต่าง ๆ ในไทย-จุดระหว่างทางต่าง ๆ – จุดต่าง ๆ ในสเปน – สามจุดพ้น และกลับ  |
| **ความจุ ความถี่ และสิทธิรับขนการจราจร**  | ทั้งสองฝ่ายได้กำหนดกรอบการดำเนินบริการตามเส้นทางบินที่จะอนุญาตให้สายการบินที่กำหนดดำเนินบริการ ดังนี้ •บริการรับขนการจราจรเสรีภาพที่ 3 และ 4 อย่างเต็มที่ ไม่จำกัดจำนวนความจุ ความถี่และแบบอากาศยานที่ใช้ •บริการรับขนการจราจรเสรีภาพที่ 5 ได้สัปดาห์ละ 3 เที่ยว •ให้สายการบินของแต่ละฝ่ายสามารถบินเชื่อมจุดสองจุดในอาณาเขตของภาคีผู้ทำความตกลงอีกฝ่ายหนึ่งได้ด้วย  |
| **การทำการบินโดยใช้ชื่อเที่ยวบินร่วมกัน**  | •ทั้งสองฝ่ายตกลงให้ใช้บทใหม่เกี่ยวกับการทำการบินโดยใช้ชื่อเที่ยวบินร่วมกัน ซึ่งไม่จำกัดจำนวนบริการสำหรับสายการบินที่มิได้ทำการบินเองแทนข้อบทเดิมที่นับหักสิทธิความจุความถี่จากสายการบินที่มิได้ทำการบินเองด้วย  |

**18. เรื่อง การขออนุมัติเปิดสถานเอกอัครราชทูตสาธารณรัฐอิสลามแกมเบียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอ กรณีรัฐบาลสาธารณรัฐอิสลามแกมเบียเสนอขอเปิดสถานเอกอัครราชทูตสาธารณรัฐอิสลามแกมเบียประจำประเทศไทย

|  |
| --- |
| **แต่งตั้ง** |

**19. เรื่อง การปรับปรุงองค์ประกอบคณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ)**

 คณะรัฐมนตรีมีมติรับทราบตามที่รัฐมนตรีประจำสำนักนายกรัฐมนตรี (นายสุวพันธุ์ ตันยุวรรธนะ) เสนอคำสั่งสำนักนายกรัฐมนตรีที่ 45/2559 ลงวันที่ 24 กุมภาพันธ์ 2559 เรื่อง ปรับปรุงองค์ประกอบคณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ) ดังนี้

 **สาระสำคัญของเรื่อง**

 นายกรัฐมนตรีได้ลงนามในคำสั่งสำนักนายกรัฐมนตรีที่ 45/2559 ลงวันที่ 24 กุมภาพันธ์ 2559 เรื่อง ปรับปรุงองค์ประกอบคณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ) โดย

 1. **ปรับปรุงข้อความในองค์ประกอบ**ของคณะกรรมการ ลำดับที่ 1.1-1.4 ของคำสั่งสำนักนายกรัฐมนตรี ที่ 336/2558 ลงวันที่ 5 พฤศจิกายน 2558 เรื่อง แต่งตั้งคณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ) จาก **“ที่ปรึกษาคณะกรรมการ”** เป็น **“ที่ปรึกษา/กรรมการ”** ตั้งแต่วันที่ 5 พฤศจิกายน 2558 เป็นต้นไป

 2. **เปลี่ยนแปลงองค์ประกอบ**ของคณะกรรมการ ลำดับที่ 1.4 ตามข้อ 1. จาก **“รองประธานสภาขับเคลื่อนการปฏิรูปประเทศ คนที่สอง (นางสาววลัยรัตน์ ศรีอรุณ)”** เป็น **“นายเสรี สุวรรณภานนท์ สมาชิกสภาขับเคลื่อนการปฏิรูปประเทศ ที่ปรึกษา/กรรมการ”**

 3. **เพิ่มเติม คุณหญิงพรทิพย์ โรจนสุนันท์** เป็นองค์ประกอบของคณะกรรมการในส่วนของสมาชิกสภาขับเคลื่อนการปฏิรูปประเทศที่ประธานสภาขับเคลื่อนการปฏิรูปประเทศมอบหมาย

**20. เรื่อง รัฐบาลสาธารณรัฐฟินแลนด์เสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอ กรณีรัฐบาลสาธารณรัฐฟินแลนด์มีความประสงค์ขอแต่งตั้ง นางซาตู ซุยก์การี-เคลฟเวน (Mrs. Satu Suikkari-Kleven) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐฟินแลนด์ประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นางกีร์สติ เวสต์ฟาเลน (Mrs. Kirsti Westphalen)

**21. เรื่อง การมอบหมายและมอบอำนาจให้รองนายกรัฐมนตรี ปฏิบัติหน้าที่ประธานกรรมการในคณะกรรมการตามระเบียบสำนักนายกรัฐมนตรี (เพิ่มเติม)**

คณะรัฐมนตรีมีมติรับทราบคำสั่งสำนักนายกรัฐมนตรี ที่ 65/2559 เรื่อง การมอบหมายและมอบอำนาจให้รองนายกรัฐมนตรี ปฏิบัติหน้าที่ประธานกรรมการในคณะกรรมการตามระเบียบสำนักนายกรัฐมนตรี (เพิ่มเติม)

 ตามที่สำนักนายกรัฐมนตรีได้มีคำสั่งที่ 234/2558 ลงวันที่ 7 กันยายน 2558 มอบหมายและมอบอำนาจให้ รองนายกรัฐมนตรี และรัฐมนตรีประจำสำนักนายกรัฐมนตรี ปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี นั้น

 อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 และมาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 จึงมีคำสั่งมอบหมายให้รองนายกรัฐมนตรี (พลเอก ธนะศักดิ์ ปฏิมาประกร) เป็นประธานกรรมการในคณะกรรมการพัฒนาสื่อปลอดภัยและสร้างสรรค์แห่งชาติ

 ทั้งนี้ ตั้งแต่วันที่ 17 มีนาคม 2559 เป็นต้นไป

**22. เรื่อง การแต่งตั้งข้าราชการให้ดำรงตำแหน่งรองเลขาธิการ ก.พ. (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ. เสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายภาณุ สังขะวร** ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. ดำรงตำแหน่ง รองเลขาธิการ ก.พ. สำนักงาน ก.พ.

 2. **นายปิยวัฒน์ ศิวรักษ์** ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. ดำรงตำแหน่ง รองเลขาธิการ ก.พ. สำนักงาน ก.พ.

 3. **นางชุติมา หาญเผชิญ** ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. ดำรงตำแหน่ง รองเลขาธิการ ก.พ. สำนักงาน ก.พ.

 ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**23. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงทรัพยากรธรรมชาติและสิ่งแวดล้อม)**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งข้าราชการพลเรือนสามัญ สังกัดกระทรวงทรัพยากรธรรมชาติและสิ่งแวดล้อม ให้ดำรงตำแหน่งประเภทบริหารระดับสูง จำนวน 5 ราย ดังนี้

 1. **นายพงศ์บุณย์ ปองทอง** รองเลขาธิการสำนักงานนโยบายและแผนทรัพยากรธรรมชาติและสิ่งแวดล้อม ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นางสุณี ปิยะพันธุ์พงศ์** รองอธิบดีกรมควบคุมมลพิษ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นางเปรมพิมล พิมพ์พันธุ์** รองอธิบดีกรมป่าไม้ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 4. **นายสากล ฐินะกุล** รองอธิบดีกรมส่งเสริมคุณภาพสิ่งแวดล้อม ดำรงตำแหน่ง ผู้ตรวจราชการกระทรวง สำนักงานปลัดกระทรวง

 5. **นายเสริมยศ สมมั่น** รองอธิบดีกรมส่งเสริมคุณภาพสิ่งแวดล้อม ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**24. เรื่อง แต่งตั้งกรรมการผู้ทรงคุณวุฒิในคณะกรรมการพิจารณาชดเชยค่าภาษีอากรสินค้าส่งออกที่ผลิตในราชอาณาจักร**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการผู้ทรงคุณวุฒิในคณะกรรมการพิจารณาชดเชยค่าภาษีอากรสินค้าส่งออกที่ผลิตในราชอาณาจักร จำนวน 5 คน เนื่องจากกรรมการผู้ทรงคุณวุฒิชุดเดิมได้ดำรงตำแหน่งครบวาระสองปีแล้ว เมื่อวันที่ 22 เมษายน 2558 ซึ่งมีรายชื่อดังนี้ 1. **นายปรเมธี วิมลศิริ** 2. **นางสาวอัจฉรินทร์ พัฒนพันธ์ชัย** 3. **นายสุรชาติ จันทวัชรากร** 4. **ศาสตราจารย์พิเศษ กิติพงศ์ อุรพีพัฒนพงศ์** 5. **นายชัชวาล จันทร์แสงสุก** ทั้งนี้ ตั้งแต่วันที่ 22 มีนาคม 2559 เป็นต้นไป

**25. เรื่อง การแต่งตั้งประธานกรรมการในคณะกรรมการกำกับหลักทรัพย์และตลาดหลักทรัพย์**

 คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอแต่งตั้ง **นายวรวิทย์ จำปีรัตน์** ให้ดำรงตำแหน่งประธานกรรมการในคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นวาระที่สอง ทั้งนี้ ตั้งแต่วันที่ 22 มีนาคม 2559 เป็นต้นไป

**26. เรื่อง การแต่งตั้งกรรมการผู้ทรงคุณวุฒิในคณะกรรมการกำกับคลังสินค้า ไซโล และห้องเย็น**

 คณะรัฐมนตรีมีมติเห็นชอบตามที่กระทรวงพาณิชย์เสนอแต่งตั้งกรรมการผู้ทรงคุณวุฒิในคณะกรรมการกำกับคลังสินค้า ไซโล และห้องเย็น จำนวน 4 คน (ตามพระราชบัญญัติคลังสินค้า ไซโล และห้องเย็น พ.ศ. 2558 ซึ่งมีผลใช้บังคับเมื่อวันที่ 25 ธันวาคม 2558) ดังนี้ 1. **นายสุชัย สถาพร** กรรมการผู้ทรงคุณวุฒิด้านกิจการคลังสินค้า 2. **นางสาวสุวิมล พงศ์พิทยานันต์** กรรมการผู้ทรงคุณวุฒิด้านกิจการไซโล 3. **นายสุวันชัย แสงสุขเอี่ยม** กรรมการผู้ทรงคุณวุฒิด้านกิจการห้องเย็น 4. **นายวศิน ไสยวรรณ** กรรมการผู้ทรงคุณวุฒิด้านกิจการธนาคารพาณิชย์ ทั้งนี้ ตั้งแต่วันที่ 22 มีนาคม 2559 เป็นต้นไป

**27. เรื่อง แต่งตั้งกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527**

 คณะรัฐมนตรีมีมติเห็นชอบตามที่กระทรวงอุตสาหกรรมเสนอแต่งตั้ง **นายโอภาส กลั่นบุศย์** รองปลัดกระทรวงเกษตรและสหกรณ์ ผู้แทนกระทรวงเกษตรและสหกรณ์ (กษ.) เป็นกรรมการในคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527 แทนนายสรรเสริญ อัจจุตมานัส ผู้ตรวจราชการกระทรวงเกษตรและสหกรณ์ ซึ่งได้รับการโปรดเกล้าฯ ให้ดำรงตำแหน่งเลขาธิการสำนักงานการปฏิรูปที่ดินเพื่อเกษตรกรรม กษ. ตั้งแต่วันที่ 17 มีนาคม 2558 ทั้งนี้ ตั้งแต่วันที่ 22 มีนาคม 2559 เป็นต้นไป

**28. เรื่อง การแต่งตั้งข้าราชการการเมือง ตำแหน่ง เลขานุการรัฐมนตรีว่าการกระทรวงแรงงาน (กระทรวงแรงงาน)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงแรงงานเสนอการแต่งตั้ง  **พลตรี ธนิส พิพิธวณิชการ** เป็นข้าราชการการเมือง ตำแหน่ง เลขานุการรัฐมนตรีว่าการกระทรวงแรงงาน ทั้งนี้ ตั้งแต่วันที่ 22 มีนาคม 2559 เป็นต้นไป

**29. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่รัฐมนตรีว่าการกระทรวงเกษตรและสหกรณ์เสนอแต่งตั้ง **นายวิทยา ผิวผ่อง** เป็นกรรมการผู้ช่วยรัฐมนตรี

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*